Saková, Denisa, poslankyňa NR SR (2021-05-11):
Ďakujem veľmi pekne za slovo. Vážený pán predsedajúci, milé kolegyne, milí kolegovia, na Slovensku je viac ako 200-tisíc držiteľov zbrojných preukazov (ruch v sále a zaznievanie gongu) a z toho členov Slovenskej poľovníckej komory je približne 63-tisíc, ktorí sú, samozrejme, tiež držiteľmi zbrojného preukazu.	Slovenská poľovnícka komora je jediná organizácia, ktorá v prospech zaobchádzania so zbraňou pravidelne organizuje kontrolné streľby, strelecké súťaže, školenia bezpečnosti v zaobchádzaní so zbraňou, vydáva príručky správneho zaobchádzania so zbraňou. Má vytvorenú precíznu databázu držiteľov poľovných lístkov, ktorá je k dispozícii nielen orgánom činným v trestnom konaní, ale aj pre účely ministerstva vnútra a Prezídium Policajného zboru. Pre evidenciu či oprávnenie na držbu zbrane s oprávnením jej použitia na poľovné účely je vždy veľmi dôležité, keďže podmienkou k platnosti zbrojného preukazu pre poľovníka je aj byť držiteľom poľovného, platného zbroj... poľovného lístka a u športových strelcov je to povinnosť byť členom športovej organizácie. Zo všetkých organizácií držiteľov zbraní jedine Slovenská poľovnícka komora nám v minulosti ako ministerstvu vnútra a Prezídiu Policajného zboru dokázala ponúknuť presnú databázu a v pripomienkovom konaní k zákonu o zbraniach a strelive ako jediná dokázala vždy splniť požiadavky odboru evidencie a dokladov Prezídia Policajného zboru. Táto spôsobilosť je zakoncipovaná aj v súčasnosti v pripravovanej novele zákona o zbraniach a strelive pri plnej akceptácii všetkých, všetkými zúčastnenými v rámci pripomienkového konania. Slovenská poľovnícka komora ešte za mojej éry a aj za éry súčasného ministra vnútra bola a je vždy korektným partnerom či už pri rokovaniach o legislatíve na úseku zbraní, dokladov a evidencií, ale i na úseku odhaľovania trestných činov so zbraňou, prípadne trestných činov environmentálnej kriminality. Členovia Slovenskej poľovníckej komory vždy zohrali a zohrávajú významnú úlohu pri zbraňových amnestiách. Presviedčajú mnohých vo svojom okolí o nevyhnutnosti odovzdať nezákonne prechovávané zbrane, ich súčasti alebo strelivo. Bez takéhoto partnera, ktorého sa súčasné vedenie rezortu pôdohospodárstva a rozvoja vidieka a niektorí poslanci svojimi návrhmi pripravovanými tajne o zbraniach a strelive snažia rozložiť a zlikvidovať, si myslím, že poľovníctvo sa stane rozhodne nebezpečnejším a rizikovejším nielen pre samotných poľovníkov, ale aj pre občanov Slovenskej republiky. Ak chce Slovenská republika znížiť dosah na držiteľov zbraní a prísť tak o cennú systematicky vybudovanú elektronickú štatistiku a evidenciu ľudí oprávnených použiť zbraň aj na poľovné účely, vytvorí sa podľa môjho názoru nevídaný precedens hazardu so zachovaním princípu optimalizácie spolupráce štátnych orgánov s takýmito organizáciami profesijnej samosprávy. Ja tento krok považujem absolútne absurdný. Navyše likvidáciou priebežne profesionálne aktualizovanej databázy poľovníkov v elektronickej podobe sa v čase šetrenia verejných výdavkov vytvorí precedens úplne zbytočných investícií do niečoho, čo už existuje a čo spoľahlivo aj funguje. Pán minister pripravuje zákon, ktorým chce v podstate zrušiť Slovenskú poľovnícku komoru. A ja môžem povedať, ako tu viacerí moji kolegovia povedali, status quo absolútne dnes poľovníkom na Slovensku vyhovuje, a preto takýto zákon, pripravovaný zákon, ak príde do parlamentu, ja ani moji kolegovia zo strany HLAS určite nepodporíme. Ďakujem veľmi pekne.